钦定古今图书集成/明伦汇编/氏族典/第072卷 > 朱谦
## 钦定古今图书集成/明伦汇编/氏族典/第072卷 > 朱谦

按《明外史朱谦传》：“谦，夏邑人。永乐初，袭父职，为中都
留守左卫指挥佥事。洪熙时，隶阳武侯薛禄讨北寇
有功，进指挥使。宣德元年，复以北征功，进万全都司
都指挥佥事。正统六年以为都指挥使。八年充右参
将，守备万全左卫。明年进都督佥事。十四年复以北
征功进都督同知。及帝北狩，也先拥帝至宣府城下”，
令开门。谦不应，遂去。进右都督，与杨洪帅师入卫。洪
入总京营。廷议欲得如洪者代之，佥举谦。乃进左都
督，充总兵官，镇守宣府。景泰元年，寇入犯。谦率兵御
之。论功，封抚宁伯。明年卒于镇。赠侯。成化中，谥“武襄”，
子永嗣爵。